RESOLUCIÓN do 27 de setembro de 2024 de delegación de competencias da Presidencia deste instituto na Secretaría Xeral Técnica da Consellería de Emprego, Comercio e Emigración.
Instituto Galego do Consumo e da Competencia — III. Outras disposicións — 01/10/2024

A Lei 14/2013, do 26 de decembro, de racionalización do sector público autonómico, no seu artigo 38, autoriza a creación do Instituto Galego do Consumo e da Competencia como organismo autónomo adscrito á consellería competente en materia de consumo. En virtude desa autorización, mediante o Decreto 118/2016, do 4 de agosto, créase este e apróbanse os seus estatutos.
O Instituto Galego do Consumo e da Competencia, organismo autónomo que se encadra dentro das entidades públicas instrumentais reguladas no título III da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, ten como fins xerais e obxectivos básicos a defensa, protección, promoción e información dos dereitos das persoas consumidoras e usuarias, e a garantía, promoción e preservación dunha competencia efectiva nos mercados no ámbito da Comunidade Autónoma de Galicia, na perspectiva de conseguir a máxima eficiencia económica e a protección e o aumento do benestar das persoas consumidoras e usuarias.
O Decreto 147/2024, do 20 de maio, polo que se establece a estrutura orgánica da Consellería de Emprego, Comercio e Emigración, no artigo 3.1.c) sinala que o Instituto Galego do Consumo e da Competencia está adscrito á dita consellería.
O artigo 9 dos seus estatutos sinala que a Presidencia do Instituto Galego do Consumo e da Competencia corresponde á persoa titular da consellería de adscrición. A concorrencia na persoa titular da Consellería de Emprego, Comercio e Emigración, con competencias propias, da súa condición de membro da Xunta de Galicia e de titular da Presidencia do Instituto Galego do Consumo e da Competencia implica unha concentración de funcións arredor do seu presidente que aconsella, dado o seu volume, recorrer á delegación de competencias noutros órganos, sen esquecer o debido respecto aos principios que informan a actividade administrativa e que a Constitución española recolle no seu artigo 103.1.
A delegación de competencias permite a axilización administrativa necesaria e redunda en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
En consecuencia, facendo uso das facultades que me confiren o artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia; o artigo 9 da Lei 40/2015, do 1 de outubro, de réxime xurídico do sector público, e demais disposicións de xeral aplicación,
Primeiro. Delegación na Secretaría Xeral Técnica da Consellería de Emprego, Comercio e Emigración
Deléganse na persoa titular da Secretaría Xeral Técnica da Consellería de Emprego, Comercio e Emigración as seguintes competencias:
1. A resolución dos expedientes sancionadores pola comisión de infraccións moi graves en materia de consumo.
2. A resolución dos recursos de alzada interpostos contra as resolucións sancionadoras por infraccións graves ditadas pola Dirección do Instituto Galego do Consumo e da Competencia, así como contra os actos da dita dirección que non esgoten a vía administrativa.
3. A resolución dos recursos potestativos de reposición e extraordinarios de revisión, as solicitudes de revisión de oficio, a declaración de lesividade dos actos anulables e a revogación dos actos de gravame ou desfavorables cando a facultade de resolución lle corresponda á persoa titular da Presidencia.
Segundo. Réxime xurídico das delegacións de competencias
1. O exercicio das competencias que se delegan nesta resolución axustarase ao disposto no artigo 9 da Lei 40/2015, do 1 de outubro, de réxime xurídico do sector público, e no artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
2. En calquera momento, a persoa titular da Presidencia poderá revogar o exercicio das competencias que se delegan ou avocar para sí o coñecemento dun asunto concreto relativo ás competencias que se delegan.
3. Os actos e as resolucións administrativas ditados por delegación farán constar esta circunstancia, con referencia ao número e á data da súa publicación no Diario Oficial de Galicia, e consideraranse ditados polo órgano delegante.
Terceiro.
Revogación
Queda sen efecto a delegación de competencias contida na Resolución do 23 de marzo de 2017 (
Diario Oficial de Galicia
número 74, do 18 de abril).
Cuarto. Eficacia da delegación de competencias
Esta resolución producirá efectos o día seguinte ao da súa publicación no Diario Oficial de Galicia.
Santiago de Compostela, 27 de setembro de 2024